
Referat fra møte 2. juni 2026 i Kontaktutvalget mellom regjeringen og representanter for sosialt og økonomisk vanskeligstilte
Statsråd Kjersti Stenseng ønsket velkommen. Det ble tatt en kort presentasjonsrunde rundt bordet. Statsråden gikk gjennom dagsorden.

Statsråden orienterte om arbeidet i de pågående ekspertgruppene. Ekspertgruppen som skal gjennomgå Nav er godt i gang, og ledes av Frode Forfang. Gruppen skal utarbeide et kunnskapsgrunnlag og gi konkrete råd for hvordan Nav kan rigges for fremtiden. Ekspertgruppen skal bl.a. se på utfordringer knyttet til komplisert regelverk, lang saksbehandlingstid og at systemet kan være vanskelig å forstå og orientere seg i for brukerne. Det er nedsatt to referansegrupper. Den ene gruppen representerer arbeidslivet og samarbeidspartnere, den andre representerer brukerorganisasjoner. Referansegruppene skal bidra til å sikre bredde i perspektivene. Ekspertgruppen har hatt tre møter, og hatt møte med referansegruppene. Gruppen skal levere en delrapport underveis, og arbeidet skal være ferdig innen 30. september 2027.

Et offentlig utvalg skal foreta en gjennomgang av folketrygdloven, med sikte på forenkling og fornyelse. Målet er å gjøre regelverket enklere å forstå og anvende, legge bedre til rette for digitalisering og automatisering, bedre tjenester og kortere saksbehandlingstid. Utvalget skal ikke foreslå større materielle endringer. Utvalget skal levere sin utredning innen utgangen av 2027.
På spørsmål fra Samarbeidsforum, ble det presisert at utvalget ikke skal foreslå endringer i eller nivå på ytelser. Dette er et politisk spørsmål.

2. Situasjonen med økte levekostnader – treffer tiltakene?

Ann-Kristin Malmo holdt innlegg på vegne av Samarbeidsforum mot fattigdom. Mange opplever en krevende økonomisk situasjon. Universelle ordninger og tiltak treffer ofte ikke dem som trenger det aller mest. Strømstøtte treffer i liten grad personer som bor i små og trange leiligheter. Strømstøtte har særlig god effekt for de som har store og uisolerte boliger. Norgespris gir mer forutsigbare strømutgifter. Samarbeidsforum mener det er riktig å fortsette med strømstøtte, men at en bør se på hvordan støtten bedre kan treffe de som trenger det aller mest, i tillegg til den universelle innretningen. Økte renter bidrar til høyere leiepriser og et mer presset leiemarked. Dette gjør det vanskelig for mange å komme inn på boligmarkedet og også leiemarkedet.

Redusert foreldrebetaling i barnehage og lavere makspris treffer i begrenset grad familier med lave inntekter, da disse har vært omfattet av moderasjonsordninger fra før. Mange får heller ikke nyttiggjort seg av gratis kjernetid, fordi de må ha heltidsplass på grunn av sine arbeidstider. Det ble stilt spørsmål om makspris for alle uavhengig av inntekt er en riktig prioritering, dersom en ønsker å treffe de familiene som trenger det mest. Foreldrefradraget treffer målgruppen som er i jobb og som har høy nok inntekt til å kunne benytte seg av fradraget, slik at disse familiene ville fått redusert kostnaden ytterligere gjennom fradraget. De som ikke har høy nok inntekt vil ikke kunne benytte seg av foreldrefradraget.

Samarbeidsforum mener at økt barnetrygd er et godt tiltak, men påpekte samtidig at økt barnetrygd kan føre til at man mister andre ytelser, som bidragsforskudd. Malmo sa at enslige forsørgere er en særlig sårbar gruppe, men at det har vært små endringer i utvidet barnetrygd til enslige forsørgere. Barnetrygd, og utvidet barnetrygd til enslige forsørgere, er viktig. Samarbeidsforum stilte spørsmål om hvordan politikken bør innrettes når man vet at fattigdom går i arv; er det en riktig prioritering at alle får barnetrygd uavhengig av inntekt?

Samarbeidsforum sa at et enkelt tiltak ikke veier opp for økte priser på mat og bolig. Mange har fått økte levekostnader, men ikke tilsvarende økt kjøpekraft. I mange lavtlønnsyrker har det vært svakere lønnsvekst. Flere oppgir å ikke kunne håndtere en uforutsett utgift på 5 000 kroner, og det kan være knyttet stigma til å søke supplerende sosialhjelp. Økte ytelser i en ordning kan medføre at man mister andre ytelser. Samarbeidsforum etterlyste en mer helhetlig tilnærming, der konsekvensene av ulike tiltak ses i sammenheng. Samarbeidsforum sa at det kan være utfordrende å stå i jobb og utdanning når mye tid og krefter går med på å bekymre seg for økonomien og håndtere økonomiske problemer.

Mange har for høye bokostnader i forhold til inntekt for å få bostøtte. Både boutgiftstak og inntektsgrenser bør økes. Mange kommer ikke inn på boligmarkedet på grunn av høye priser. Nye boliger ligger ofte i et høyt prissegment. Det må settes inn tiltak for å få flere inn i boligmarkedet, bl.a. rimeligere boliger. Samarbeidsforum tok til orde for en tredje, ikke-kommersiell boligsektor.

For å sikre sårbare grupper, bør det være en fast årlig prisjustering av ytelser.
Prisjustering bør ikke være gjenstand for årlige forhandlinger i forbindelse med budsjettbehandling. 

Samarbeidsforum vurderer at de universelle tiltakene har bidratt til å forbedre den økonomiske situasjonen til folk generelt. Det er imidlertid også behov for tiltak som i større grad treffer de mest vanskeligstilte. Samarbeidsforum etterlyste tiltak bl.a. for større barn/ungdom (fra 4. klasse) og for enslige med barn.

Statsråden sa at hun anerkjenner og deler utfordringsbildet. Regjeringen har iverksatt flere tiltak for å bedre folks økonomiske situasjon, primært gjennom universelle ordninger. Strømstøtte er ett eksempel. Samtidig erkjente hun at tiltakene ikke alltid treffer dem som trenger det aller mest. Regjeringen er for universelle tiltak, men hun stilte spørsmål om det er behov for flere målrettede tiltak. Hun viste til at det foretas en gjennomgang av bostøtteordningen. Bostøtten kan gi uheldige utslag, f.eks. dersom en går over inntektsgrenser. Hun løftet også fram betydningen av boligsosial politikk og Husbankens rolle. Det bør være flere boliger i kommunene med lettere inngang, f.eks. gjennom eie-til-leie. Samarbeidsforum sa at en må se på plasseringen av slike boliger; mange av disse boligene ligger i dag usentralt.

Samarbeidsforum oppfordret politikerne til å tenke mer langsiktig og helhetlig, ikke minst med tanke på at barn rammes. Statsråden sa at en må forebygge utenforskap allerede i barne- og ungdomsår. Hun viste til generelle grep, som lavere skatter, økt barnetrygd, og gode trygde- og lønnsoppgjør. Samarbeidsforum sa at ytelser og lønn som økes med en prosentsats, bevarer og forsterker forskjeller.

Statsråden sa at det er en felles forståelse av utfordringene, særlig når det gjelder de mest utsatte gruppene, og at det er viktig å finne en god balanse mellom universelle og målrettede tiltak. Hun vil ta med seg innspillene, men sa at tiltak også er et budsjettspørsmål. Departementet vil oversende mandatet for utvalget som gjennomgår bostøtten.

3. Trang kommuneøkonomi påvirker pårørende, familie og psykisk helse 

Ann Kirsti Brustad fra Samarbeidsforum holdt innlegg. En presset kommuneøkonomi fører til at lavterskeltilbud rammes, og til kutt i lovpålagte helse- og omsorgstjenester. Mangel på helsepersonell og mindre fleksibilitet og kontinuitet i avlastningstilbud medfører økt belastning på pårørende, også på deres psykiske helse. Det må være forutsigbarhet for denne gruppa. Mange går ned i arbeidstid, får lavere inntekt og dårligere pensjonsopptjening. Samarbeidsforum uttrykte bekymring for situasjonen til pårørende til personer med rus-, psykisk- og sammensatte lidelser, når det blir økt trykk på helse- og omsorgstjenestene framover som følge av eldrebølgen.

Når tilbud som familievern, psykolog, familiehus mv. innskrenkes, går dette utover støtten til pårørende og familien. Regionale kompetansesentre og pårørende- og brukerstyrte sentre har en viktig funksjon med å tilby pårørende samtaler mv. Samarbeidsforum pekte på viktigheten av forutsigbare og gode rammebetingelser, inkludert tilskudd, til frivillige organisasjoner.

Samarbeidsforum vurderer pårørendeavtaler som et godt verktøy for å sikre medvirkning og forutsigbarhet for pårørende, men mener at det er behov for bedre og raskere implementering. Slike avtaler må brukes for pårørende også innen rus/psykisk helse, ikke kun pårørende til eldre. Kommunene har mange oppgaver de skal ivareta, og det er derfor behov for å løfte pårørendearbeid høyere på den politiske dagsorden. Samarbeidsforum stilte spørsmål om pårørendeavtaler og pårørendekoordinatorer bør være lovpålagt. Det ble også uttrykt bekymring for at omsorgslønn og andre støtteordninger i noen tilfeller reduseres eller fjernes.

Samarbeidsforum pekte på at Nav i større grad må fange opp brukere med belastende omsorgsoppgaver, da dette også har betydning for muligheten til å stå i arbeid. De ansatte i Nav må få økt kompetanse og ha rutiner for å spørre om tyngende omsorgsoppgaver i møte med brukerne. Den kommunale delen av Nav bør være pådriver for dette sammen med kommunen ellers.

Statsråden sa at kommunene står i en krevende økonomisk situasjon og må gjøre prioriteringer mellom lovpålagte og ikke-lovpålagte tjenester. Kommuneøkonomi er en prioritering for regjeringen, da dette er viktig for å sikre velferdstjenester. Statsråden viste til at Kommunekommisjonen ikke peker i retning av flere lovpålagte tjenester. Regjeringen vil heller redusere krav og gi kommunene større handlingsrom, noe som kan frigjøre tid og ressurser til å få prioritert det viktigste.

Statssekretær Mushtaq sa at kommunene selv ønsker færre statlige krav i form av lovpålagte tjenester, og ved at flere øremerkede tilskudd legges inn i kommunerammen. Han viste til opptrappingsplan for psykisk helse, som er en 10-årsplan med årlige bevilgninger, og der en stor andel går til lavterskeltiltak. Det er etablert en ny tilskuddsordning for å stimulere til utvikling av kunnskapsbaserte lavterskeltilbud innen psykisk helse- og rusmiddelfeltet. Statssekretæren sa at han var kjent med presset på ikke-lovpålagte oppgaver.

Statssekretær Mushtaq anerkjente at mange pårørende har en stor belastning. Han understreket viktigheten av å ta i bruk verktøy, som pårørendeavtaler. Helsedirektoratet har e-læringsverktøy, og det ventes økt bruk framover. Han viste også til de nasjonale faglige råd for bruker- og pårørendemedvirkning innen rus- og psykisk helsefeltet. Når det gjelder pårørendekoordinator, er det et spørsmål om hvordan få flere kommuner til å ta dette i bruk, uten å gå veien om lovfesting. Departementet vil undersøke med Helsedirektoratet om det finnes informasjon om pårørendekoordinator i kommunene.

Kommunene rapporterer på tilskudd, men grensen for rapportering er nå er økt. Departementet vil undersøke med Helsedirektoratet hva slags rapportering som finnes. Samarbeidsforum sa at de ønsket innsikt i rapporteringen, da dette kan være et utgangspunkt for samarbeid og dialog med kommunene.

Samarbeidsforum sa at det er lite samhandling mellom kommunene og frivillige innen pårørendearbeid. Mange kommuner har ikke andre tiltak enn møteplasser for pårørende. Pårørendetiltak blir ikke prioritert i kommunene og implementering av virkemidler sklir ut i tid. Hvis ikke pårørende kan stå i arbeid, mister vi viktige hender. Pårørende må ivaretas, hvis ikke risikerer en at de selv blir pasienter.

Statsråden sa at det har vært en stor økning i mottakere av pleiepenger. Det er behov for å se på ordningen, bl.a. om pleiepenger gis i stedet for tjenester, med den konsekvens at pårørende blir stående utenfor arbeidslivet. Problemstillinger som gjelder store omsorgsoppgaver for syke barn tas i et senere møte.

4. Eventuelt
Det var ingen saker til eventuelt.

5. Avslutning og oppsummering v/statsråden

Statsråden avsluttet møtet med å oppsummere hovedpunktene og takke for gode innspill fra Samarbeidsforum. Innspillene vil tas med i det videre arbeid.

Neste møte er berammet til 2. november.

